Töötajate värbamine  Töötajate leidmiseks ning töökuulutuste avaldamiseks saate kasutada erinevaid kanaleid, millest riigi poolt pakutav (Töötukassa) on tasuta ning teenusepakkujate omad tasulised.    Töötukassa pakub ettevõtetele tasuta töökuulutuste avaldamise ning registreeritud töötute seast sobivate töötajate leidmise  võimalusi. Kõige levinumaks töötajate leidmise kanaliks on interneti tööportaalid, kus saate oma kuulutusi avaldada ning tööotsijate CV-dega tutvuda. Kui te ei soovi ise värbamisprotsessi läbi viia, saate kasutada personaliotsingufirmade abi.    Töötukassa pakub lisaks kuulutamisvõimalustele ka erinevaid toetusi - palgatoetust töötute palkamisel, kulude hüvitamist tööruumide ja/või -vahendite kohandamisel puudega inimestele sobivaks ning juhendamistasu tööpraktika korraldamisel.  Lugege lähemalt töötajate värbamisest    Kui soovite palgata töötajaid teistest riikidest, peate arvestama täiendavate piirangutega. Kõige suuremate piirangutega on tööjõu värbamine kolmandatest riikidest, mille kodanikud peavad Eestis töötamiseks taotlema elamisluba, mitmetel juhtudel ka tööluba. Euroopa Liidu kodaniku palkamisel elamisluba taotleda ei ole vaja.   Lugege lähemalt välismaalt värbamisest ja töölubade taotlemisest    Töötajaga seotud maksud ja ravikindlustus  Tööjõuga on seotud maksud, mida peate tasuma töötaja eest või pidama kinni töötajale makstavast töötasust. Olulisim neist on sotsiaalmaks, mille arvelt tasutakse töötaja ravi- ning pensionikindlustust.  Teil tuleb töötaja eest tasuda sotsiaalmaks ning tööandja osa töötuskindlustusmaksest. Töötajale makstavast  palgast tuleb teil kinni pidada tulumaks, töötaja osa töötuskindlustusmaksest ning pensionikindlustusmakse.   Lugege lähemalt töötaja ravikindlustusest ja maksudest    Kõik töötajad, kellega olete sõlminud üle ühekuulise tähtajaga või tähtajatu töölepingu, tuleb seitsme kalendripäeva jooksul pärast tööle asumist võtta arvele Haigekassas. See on vajalik, et töötajatele hakkaks kehtima sotsiaalmaksust  rahastatav ravikindlustus.   Lugege lähemalt Haigekassas arvelevõtmisest    Töösuhete reguleerimine ja töökeskkond  Kõige olulisem teie ja töötaja vahelisi suhteid reguleeriv dokument on tööleping. See tuleb sõlmida kirjalikult tähtajalise või tähtajatuna ning seda saab muuta ainult poolte kokkuleppel. Tähtajalise töölepingu võib sõlmida kuni viieks aastaks.  Tööleping fikseerib  töötaja tööülesanded, nii teie kui töötaja õigused ning kohustused, töötasu, tööaja ning muud seadustest tulenevad aspektid.    Töösuhte jooksul tuleb teil kinni pidada seadustes märgitud õigustest ja kohustustest seoses töötaja tööaja, puhkuste, koondamise ning hüvitiste maksmisega.   Lugege lähemalt töösuhete reguleerimisest    Lisaks omavaheliste suhete  reguleerimisele tuleb pöörata tähelepanu ka töökeskkonna ohutusele ning vastavusele seadustes sätestatud nõuetele. Selleks tuleb teil vajadusel töökeskkonda puudutavate ohutegurite avastamiseks ja tööõnnetuste vältimiseks viia läbi riskianalüüs.    Olenevalt ettevõtte suurusest ja eripärast tuleb töötajate seast valida töökeskkonnaspetsialist, -volinik või -nõukogu. Nende ülesandeks on tunda töötervishoidu ja tööohutust reguleerivaid õigusakte ja ettevõtte töötingimusi, neid jälgida ja kontrollida ning võtta  tarvitusele abinõud töökeskkonna ohutegurite mõju vähendamiseks.   Lugege lähemalt töötervishoiust ja tööohutusest